บังคาลอร์ ซิลิคอนแวลลีย์แห่งอินเดีย
ซิลิคอนแวลลีย์ เป็นที่ตั้งสำนักงานใหญ่ของบริษัทด้านเทคโนโลยีระดับโลก  ทั้ง Google, Facebook, Apple  เซินเจิ้น ซิลิคอนแวลลีย์ของจีน เป็นแหล่งกำเนิดบริษัทด้านเทคโนโลยีทั้ง Huawei, Tencent, DJI   แต่รู้หรือไม่ว่า นอกจากสหรัฐอเมริกาและจีน ประเทศยักษ์ใหญ่อย่างอินเดียก็มีซิลิคอนแวลลีย์เช่นเดียวกัน   และดูเหมือนซิลิคอนแวลลีย์ของอินเดียแห่งนี้จะมีอะไรที่น่าสนใจ  แล้วเรื่องราวเป็นอย่างไร ลงทุนแมนจะเล่าให้ฟัง
24 ก.พ. 2562

บังคาลอร์ ซิลิคอนแวลลีย์แห่งอินเดีย /โดย ลงทุนแมน
ซิลิคอนแวลลีย์ เป็นที่ตั้งสำนักงานใหญ่ของบริษัทด้านเทคโนโลยีระดับโลก 
ทั้ง Google, Facebook, Apple
เซินเจิ้น ซิลิคอนแวลลีย์ของจีน เป็นแหล่งกำเนิดบริษัทด้านเทคโนโลยีทั้ง Huawei, Tencent, DJI
แต่รู้หรือไม่ว่า นอกจากสหรัฐอเมริกาและจีน
ประเทศยักษ์ใหญ่อย่างอินเดียก็มีซิลิคอนแวลลีย์เช่นเดียวกัน
และดูเหมือนซิลิคอนแวลลีย์ของอินเดียแห่งนี้จะมีอะไรที่น่าสนใจ
แล้วเรื่องราวเป็นอย่างไร ลงทุนแมนจะเล่าให้ฟัง
ซิลิคอนแวลลีย์แห่งอินเดียตั้งอยู่ที่เมืองบังคาลอร์ (Bangalore) แต่คนอินเดียจะเรียกว่า เบงคาลูรู (Bangaluru)
เมืองนี้เป็นเมืองหลวง และเมืองใหญ่ที่สุดของรัฐกรณาฏกะ (Karnataka) ตั้งอยู่ทางตอนใต้ของประเทศอินเดีย
แต่เดิมรัฐกรณาฏกะเป็นรัฐยากไร้ที่มักประสบปัญหาไฟฟ้าไม่เพียงพอ
คุณ R.K. Baliga ผู้บริหารองค์การพัฒนาอิเล็กทรอนิกส์แห่งรัฐกรณาฏกะ (Keonics) จึงได้วางแผนในการสร้าง Electronic City ขึ้นในปี ค.ศ. 1978 ทางตอนใต้ของเมืองบังคาลอร์ เพื่อให้เป็นศูนย์กลางของการผลิตกระแสไฟฟ้าและอุตสาหกรรมต่างๆ
จุดเปลี่ยนที่สำคัญ คือ การเปิดเสรีทางเศรษฐกิจของอินเดียในปี ค.ศ. 1991
ซึ่งเป็นปัจจัยสำคัญในการดึงดูดให้บริษัทต่างชาติเข้ามาร่วมลงทุนใน Electronic City แห่งนี้
อินเดียมีจุดเด่นด้านแรงงานที่มีทักษะเฉพาะทาง ภาษาอังกฤษดี และมีค่าแรงถูก
บวกกับการมีโครงสร้างพื้นฐานที่ดี
จึงผลักดันให้เกิดศูนย์อุตสาหกรรมขึ้นอีกหลายแห่งในเมืองบังคาลอร์
สุดท้ายเมืองแห่งนี้เติบโตจนกลายเป็นศูนย์กลางเทคโนโลยีสารสนเทศ และแหล่งรวมบริษัทเอาต์ซอร์ซระดับโลก
บริษัทเอาต์ซอร์ซ คือ บริษัทที่รับจ้างทำงานให้กับบริษัทอื่นอีกทอดหนึ่ง เช่น ถ้าเราอยากมีพนักงานรับโทรศัพท์ไว้บริการลูกค้า เราไม่จำเป็นต้องจ้างพนักงานของเราเอง แต่ไปว่าจ้างบริษัทเอาต์ซอร์ซเพื่อรับโทรศัพท์แทน
Infosys บริษัทด้านไอทีและเอาต์ซอร์ซยักษ์ใหญ่
ปี 2018 มีรายได้ 3.5 แสนล้านบาท
Wipro บริษัทด้านไอทีและให้คำปรึกษาทางธุรกิจ 
ปี 2018 มีรายได้ 2.6 แสนล้านบาท
Biocon บริษัทไบโอเทคโนโลยีที่ใหญ่สุดของอินเดีย
ปี 2017 มีรายได้ 1.8 หมื่นล้านบาท
นอกจากบริษัทด้านเทคโนโลยีแล้ว 
บังคาลอร์ยังเป็นที่ตั้งสำนักงานใหญ่ของบริษัทสตาร์ตอัปที่เป็นยูนิคอร์นถึง 6 แห่ง ซึ่งมีจำนวนมากที่สุดในอินเดีย
บริษัทสตาร์ตอัปยูนิคอร์น หมายถึง บริษัทสตาร์ตอัปที่มีมูลค่ามากกว่า 1,000 ล้านดอลลาร์สหรัฐ หรือประมาณ 3.1 หมื่นล้านบาท และยังไม่ได้จดทะเบียนในตลาดหลักทรัพย์
บริษัทเหล่านั้นประกอบไปด้วย
OLA Cabs แอปพลิเคชันให้บริการเช่ารถ  
BYJU’S แอปพลิเคชันสื่อการเรียนการสอน 
Swiggy แอปพลิเคชันบริการส่งอาหาร
Mu Sigma บริษัทให้คำปรึกษาและวิเคราะห์ข้อมูล
InMobi แพลตฟอร์มนำเสนอข้อมูลสินค้า
Quikr แพลตฟอร์มให้บริการสื่อโฆษณา
อุตสาหกรรมไอทีในบังคาลอร์ สร้างอาชีพที่เกี่ยวข้องกว่า 9 แสนตำแหน่ง คิดเป็นเกือบ 35% ของการจ้างงานบุคลากรไอทีในประเทศอินเดีย
และส่งออกบริการซอฟต์แวร์และไอทีคิดเป็นมูลค่ากว่า 3.5 ล้านล้านบาทในปี 2017
ในปัจจุบันซิลิคอนแวลลีย์ในสหรัฐอเมริกามีปัญหาราคาที่ดิน และค่าครองชีพสูงขึ้นเป็นอย่างมาก
ทำให้แรงงานต่างชาติจำนวนไม่น้อย ตัดสินใจอพยพกลับประเทศ แล้วนำความรู้ความเชี่ยวชาญที่มี มาสร้างสรรค์นวัตกรรมในประเทศบ้านเกิด ดังเช่นชาวจีนที่ให้กำเนิดบริษัทสตาร์ตอัปมากมาย
ที่น่าสนใจคือ ภาคธุรกิจไอทีในซิลิคอนแวลลีย์ของสหรัฐอเมริกา พึ่งพาแรงงานไฮเทคชาวอินเดียกว่า 40%
แม้กระทั่ง Sundar Pichai ซีอีโอบริษัทยักษ์ใหญ่อย่าง Google ก็มีเชื้อสายอินเดีย
หากแรงงานคุณภาพเหล่านี้ต่างพากันอพยพกลับอินเดีย
คงไม่ต้องสงสัยเลยว่า ซิลิคอนแวลลีย์แห่งอินเดียจะเติบโตอีกมากแค่ไหนในอนาคต
ในท่ามกลาง การแข่งขันของแต่ละประเทศ
ถ้าการช่วงชิงการเป็นมหาอำนาจแห่งศตวรรษที่ 21 วัดกันที่อำนาจทางเทคโนโลยี
ผู้ท้าชิงตำแหน่งนี้ อาจไม่ได้มีแค่จีน กับสหรัฐอเมริกา..
----------------------
อ่านเรื่องหลากหลาย จากผู้เขียนเก่งๆ หลายท่าน โหลดแอป blockdit ได้ที่ 
สั่งหนังสือลงทุนแมน 8.0 ได้ที่
Lazada 
Shopee 
----------------------
References
-
-
-
-
-
-
-
-